赋得七星岩酬黄使君
王士性 (Ming)
天罡随地化为石，招摇夜浸寒潭碧。蛟龙抱珠窟底眠，惊起风雷撼广泽。划然鬼斧下天门，划碎群峰向空掷。岑嵚巧幻天琢成，洞中剩有神仙迹。石钟声度岭头云，玉壶冰结水中纹。鵁鶄属玉飞不下，欸乃渔舟隔岸闻。夕阳返照暝烟上，天籁霄沉净紫氛。连山四垂波影倒，羽觞飞映晴川抱。舟行天上人镜中，依稀欲走山阴道。黄君岂是列星精，我欲与君挹取斗柄吞长鲸。醉踏冈峦作平地，手掬星光还太清。